Virallinen lehti nro C 167 , 01/06/1998 s. 0221



B4-0514, 0533 ja 0545/98 Päätöslauselma ihmisoikeuksista Kaakkois-Aasiassa Euroopan parlamentti, joka A. ottaa huomioon, että yhteiskunnalliset levottomuudet ovat tasaisesti lisääntyneet Indonesiassa presidentti Suharton tultua uudelleen nimitetyksi maaliskuussa 1998, nyt seitsemännelle kaudelle, ja työttömyyden sekä alueen rahoituskriisiä seuranneen kuluttajahintojen jyrkän nousun vuoksi, B. ottaa huomioon, että käynnissä olevat poliittiset mielenosoitukset keskittyvät yliopistojen alueille, mutta ne ovat leviämässä yhteiskunnan muihin osiin, C. ottaa huomioon, että useita ihmisiä on surmattu, mukaan luettuna kuusi opiskelijaa 12. toukokuuta 1998, ja yli sata henkilöä on haavoittunut turvallisuusjoukkojen ja mielenosoittajien yhteenotoissa, D. ottaa huomioon, että liikkeellä on tietoja presidentti Suhartoa vastaan mieltään osoittaneiden aktivistien kidutuksista, pidätyksistä ja katoamisista, joissa on käytetty pakkokeinoja, E. ottaa huomioon, että erityisesti maan kiinalainen vähemmistö on joutunut näiden tapausten kohteeksi, F. ottaa huomioon, että viimeaikainen taloudellinen kriisi Aasiassa vaikeuttaa entisestään Kaakkois-Aasian satojen tuhansien pakolaisten ja asuinsijoiltaan siirtymään joutuneiden ihmisten tilannetta, G. panee merkille Malesian viranomaisten päätöksen kotiuttaa kymmeniä tuhansia, pääasiassa indonesialaisia, ulkomaalaisia työntekijöitä taloudellisen kriisin vuoksi, H. ottaa huomioon, että karkotus on nostattanut vastustusta Indonesian Atjeh-maakunnasta kotoisin olevien siirtolaisten keskuudessa, jotka sanovat lähteneensä sikäläisen separatistisen kansannousun seurauksena poliittisiksi pakolaisiksi ja joutuvansa voimakkaan sorron kohteiksi, mikäli he palaavat, I. on huolestunut tiedoista, joiden mukaan noin 500 Atjehista kotoisin olevaa, karkotettua henkilöä pidetään nyt eristettyinä Tan Tancungin sotilasvankilassa Atjehissa, J. on huolestunut kahdeksan indonesialaisen ja poliisin kuolemasta karkotuspolitiikkaa vastustavien henkilöiden toimeenpaneman mellakan aikana laittomien maahanmuuttajien internointilaitoksessa, K. ottaa huomioon, että 31. maaliskuuta 1998 neljätoista indonesialaista tuli UNHCR:n toimistoon pyytämään poliittista turvapaikkaa ja 10. huhtikuuta 1998 kahdeksan muuta henkilöä haki turvaa Yhdysvaltain suurlähetystöstä, L. on huolestunut siitä, että 27 Atjehista kotoisin olevaa, Ranskan, Sveitsin ja Brunein suurlähetystöjen suojiin hakeutunutta turvapaikanhakijaa on luovutettu Malesian poliisille, M. ottaa huomioon, että UNHCR on arvostellut Malesian politiikkaa, jossa kaikkia laittomia maahanmuuttajia kohdellaan taloudellisina siirtolaisina eikä yksilöllisiä tapauksia tutkita lainkaan, N. panee huolestuneena merkille, että ylioikeus langetti 1. huhtikuuta 1998 kaksi rinnakkaista 18 kuukauden pituista vankilatuomiota oppositioon kuuluvalle parlamentin jäsenelle Lim Guan Engille, joka vetoaa tätä tuomiota vastaan liittovaltion tuomioistuimeen, O. ottaa huomioon, että jos tuomiosta tulee lopullinen, Lim Guan Eng menettää paikkansa parlamentissa, P. ottaa huomioon, että tuomio liittyy kirjallisiin ja suullisiin lausuntoihin, jotka heijastavat raiskaustapauksen käsittelyn herättämää yleistä levottomuutta; ottaa huomioon, että Lim Guan Eng on valittu yksinään huomion kohteeksi ja muita henkilöitä, jotka ovat arvostelleet tapauksen käsittelyä, mukaan luettuna pääministerin tytär Marina Mahathir, ei ole haastettu oikeuteen; Euroopan parlamentti, joka 1. Muistuttaa lujasta sitoutumisestaan demokratian, ihmisoikeuksien ja laillisuusperiaatteen edistämiseen; 2. Ilmaisee jälleen näkemyksensä, että kaupankäyntiä, investointeja ja taloudellista kehitystä ei voida saavuttaa ilman demokratian, laillisuusperiaatteiden, kansalaisyhteiskunnan ja ihmisoikeuksien kehittämistä; 3. Pitää myönteisenä kansainvälistä osallistumista rahoituskriisin hoitamiseen, mikä edistää poliittisten ja taloudellisten instituutioiden uudistamista ja lievittää kriisin yhteiskunnallisia seurauksia; 4. Pyytää komissiota ja neuvostoa pyrkimään entistä enemmän tarjoamaan apua kriisin yhteiskunnallisten vaikutusten lievittämisessä; Indonesia 5. On vakuuttunut siitä, että poliittisen ja taloudellisen uudistuksen tulee edetä rinnakkain, mikäli Indonesia aikoo voittaa takaisin kansansa ja taloudellisten toimijoidensa luottamuksen; 6. Tuomitsee kaiken väkivallan käytön ja pyytää Indonesian viranomaisia osoittamaan äärimmäistä pidättyväisyyttä mielenosoittajien käsittelyssä ja suojelemaan kiinalaista vähemmistöä, jottei se enää joutuisi uhriksi; 7. Pyytää Indonesian hallitusta vapauttamaan kaikki rauhanomaisen poliittisen protestoinnin vuoksi pidätetyt henkilöt ja uudistamaan lakeja ja säädöksiä, jotka tällä hetkellä kieltävät tällaiset protestit; 8. Pyytää Indonesian hallitusta heti tutkimaan kaikki murhia ja väkivaltaisia katoamisia sekä kiduttamista koskevat tiedot ja haastamaan syylliset oikeuteen; Malesia 9. Pyytää Malesian viranomaisia hyväksymään UNHCR:n tarjouksen tutkia poliittisen turvapaikan hakijat yksilökohtaisesti, jotta takaisin käännyttämättömyyden periaatetta ei rikottaisi; 10. Pyytää internointikeskuksissa sattuneiden indonesialaisten siirtolaisten kuolemantapauksien perusteellista selvittämistä; 11. Tuomitsee Atjehista kotoisin olevien turvapaikanhakijoiden luovuttamisen Malesian viranomaisille; 12. Uskoo, ett Lim Guan Eng on tuomittu vankilaan hänelle parlamentaarikkona kuuluvan perustuslaillisen velvoitteen täyttämisestä eli siitä, että hän on pyrkinyt valvomaan hallituksen ja oikeuslaitoksen toimintaa ja tuomaan mielipiteensä julki tapauksissa, joissa ihmisoikeuksia ja naisten oikeuksia on loukattu; 13. Toivoo, että Malesian viranomaiset ja erityisesti liittovaltion tuomioistuin, eivät vahvista ylioikeuden tuomiota lausunnoista, joita ei pidetä rikoksina, kun muut esittävät niitä vastaavanlaisissa olosuhteissa; 14. Pyytää Malesian viranomaisia välittömästi harkitsemaan uudelleen lakeja, jotka mahdollistavat parlamentaarikon vangitsemisen sillä perusteella, että tämä toimii edustajantehtävänsä antaman valtuutuksen mukaisesti; 15. Kehottaa puhemiestään välittämään tämän päätöslauselman komissiolle, neuvostolle ja Indonesian ja Malesian hallitukselle ja parlamentille.